DEMCO บวก 4 วันติดโบรกฯให้ 2 เหตุผลควรซื้อชูเป้าใหม่ 17 บ.
DEMCO บวก 4 วันติด บล.แลนด์ แอนด์ เฮ้าส์ ให้ 2 เหตุผลควรซื้อ Backlog แข็งแกร่ง-แนวโน้มสดใส จากโครงการลงทุนด้านไฟฟ้าของภาครัฐ ชูเป้าใหม่ 17 บ. โดย ณ เวลา 10.27 น.อยู่ที่ 12.90 บาท บวก 0.10 บาท หรือ 0.78% มูลค่าการซื้อขาย 40.55 ล้านบาท
11 ก.ย. 2558

ผู้สื่อข่าวรายงานว่า ราคาหุ้น บริษัท เด็มโก้ จำกัด (มหาชน) หรือ DEMCO ณ เวลา 10.27 น.อยู่ที่ 12.90 บาท บวก 0.10 บาท หรือ 0.78% มูลค่าการซื้อขาย 40.55 ล้านบาท  โดยเปิดตลาดที่ 12.90 บาท ต่ำสุดที่ 12.80 บาท สูงสุดที่ 13.00 บาท

ทั้งนี้ ราคาหุ้นมีการปรับตัวขึ้นต่อเนื่องเป็นวันที่ 4 นับตั้งแต่วันที่ 8 ก.ย.58 จากระดับต่ำสุดที่ 11.80 บาท
ด้านบล.แลนด์ แอนด์ เฮ้าส์ แนะนำ “TBUY” ราคาเป้าหมาย 17.00 บาท/หุ้น ด้วย 2 เหตุผลดังนี้ Backlog แข็งแกร่ง:  บริษัทคาดหวังว่าจะชนะประมูลงานก่อสร้างสายส่งและสถานีไฟฟ้าของ กฟผ.และภาคเอกชนราว 2 พันลบ. และมีโอกาสได้งานโครงการโรงไฟฟ้าพลังลม 3 แห่ง กำลังผลิตรวม 126 MW ของ EA เพิ่มเติมอีก 2.5 พันลบ. รวมเป็น 4.5 พันลบ.ในครึ่งหลังปี 58 ทำให้งานในมือ (Backlog) ของบริษัทเพิ่มเป็น 1.03 หมื่นลบ. ณ สิ้นปี 58 จากปัจจุบันอยุ่ที่ 5.8 พันลบ. ซึ่งรับรู้เป็นรายได้ราว 3.2 พันลบ.ในครึ่งหลังปี 58 และ 2.6 พันลบ.ในปี 59  ทั้งนี้ โครงการย้ายสายไฟฟ้าลงสู่ใต้ดินของ กฟน. คาดจะได้งานมูลค่า 500 ลบ.ในปี 59
แนวโน้มสดใส จากโครงการลงทุนด้านไฟฟ้าของภาครัฐ: ด้วยจุดเด่นของบริษัทที่มีธุรกิจครบวงจร ทั้งธุรกิจโรงงาน (ผลิตและจำหน่ายเสาโครงเหล็กที่ใช้ในงานสายส่ง/เสาโทรคมนาคม) รับเหมาก่อสร้าง (EPC) และการลงทุนในธุรกิจพลังงานทดแทน จึงคาดว่า DEMCO จะได้รับประโยชน์สูงจากโครงการลงุทนด้านไฟฟ้าของภาครัฐ ได้แก่
ระยะสั้น: โครงการโซลาร์ฟาร์ม ส่วนราชการ 800 MW มูลค่าลงทุนราว 4 หมื่นลบ. ซึ่งจะเริ่มผลิตในปี 59 และปี 61
ส่วนระยะยาว: แผน PDP 2015 ได้ตั้งเป้าหมายเพิ่มสัดส่วนการผลิตไฟฟ้าจากพลังงานทดแทนเป็น 19,635 MW ในปี 79 จากปัจจุบัน 4,485 MW มูลค่า 7.6 แสนลบ. 2) โครงการก่อสร้างระบบสายส่งของ กฟผ. เพื่อให้เสร็จทันต่อโรงไฟฟ้าใหม่ที่จะทยอยเริ่มผลิตในปี 59-61 งบลงทุนราว 1 หมื่นลบ./ปี (จากทั้งหมด 1.23 แสนลบ.ในปี 58-65) 3) โครงการย้ายสายไฟฟ้าลงสู่ใต้ดินของ กฟน. มูลค่า 1.43 แสนลบ. โครงการของรัฐดังกล่าวจะทำให้ตลาดจำหน่ายอุปกรณ์/รับเหมา(EPC) ในประเทศขยายตัวอย่างมาก ช่วยหนุนให้ยอดขาย/งานในมือของบริษัทเติบโตอย่างต่อเนื่อง